Terhesség hétről hétre - 15. hét | Családinet.hu
Terhesség hétről hétre: tizenötödik hét. Hogyan fejlődik a kisbabám? Hogyan változik a testem? Hogyan változik az életem?
A pici teste most gyorsabban nő, mint a feje, így most arányaiban egész babaszerű. A bőrt lanugó, magzati piheszőr borítja, ez védelmezi egészen a születésig. A fejecskén már szintén van haj, és a szemöldökkezdemények is láthatóak.
A csemetéd már kb. 10 centi hosszú, és 56 gramm.
A 15. és a 20. hét között két vizsgálatra kerül sor: a három- vagy négymarkeres vizsgálatra, és ha kell az amniocentézisre. Az orvos javasolhatja akár mindkettőt, ha az életkorod, kórtörténeted, vagy egyéb kockázati tényezők indokolttá teszik. A három- vagy négymarkeres vizsgálat egy egyszerű vérvizsgálat, ahol a kismama vérében jelenlévő három(négy)féle anyag szintjét elemzik: az alfa-foetoproteint (AFP), a humán choriongonadotrop hormont (hCG), és a nem-konjugált ösztriolt. Az utóbbi időben az előző három mellett negyedik markerként az inhibin-A-t is vizsgálják. Ez a vérből történő három-, illetve négymarkeres szűrés alkalmas arra, hogy megbecsülje a Down-kór és a velőcső-záródási rendellenességek rizikóját. Ez a szűrővizsgálat nem egyértelműen utal a születési rendellenesség meglétére, inkább előre jelzi egy esetleges probléma valószínűségét. Mindenképpen megerősítő vizsgálatokat kell végezni a felmerülő magzati rendellenesség igazolására. Mivel az emelkedett AFP-értékeket mutató terheseknek csak egy kis százalékánál találtak valóban rendellenes magzatot, a szülőknek csak az AFP-eredményre alapozott aggodalma nagyon gyakran nem indokolt.
Az amniocentézist, vagy magzatvíz vizsgálatot a 35 éven felüli kismamáknak és azoknak javasolják, akiknek az AFP eredményük nagyon eltért az elvárttól. Egy hosszú tű segítségével, vesznek egy kis mintát a magzatvízből, melyben megtalálhatóak a magzat sejtjei is, így pontosabban felmérhető van-e valamiféle genetikai rendellenesség, és a pici nemére is minden kétséget kizáróan fény derül.
A genetikai tesztek ezerféle félelmet ébreszthetnek benned. Minden rendben van a csemetémmel? És mi lesz, ha valami még sincs rendben? Árthatok-e a vizsgálattal a babának? És egyáltalán mi lesz az ára, mindennek? Beszéld meg az orvosoddal és a pároddal ezeket a kérdéseket mielőtt a tesztekre sor kerülne.
Teendők a 15. héten
1. Iratkozz be szülés előtti jógaórára.
2. Erősítsd hasizmaidat csípőemelésekkel.
3. Beszélgess a pároddal, próbáljátok meg kitalálni a baba nemét.
4. Ha már elmúltál 35 éves, végeztess el magzatvízvizsgálatot (amniocentesis), ha ajánlott.
5. Kérdezd meg az orvosodat a quad markerszűrésről.
Amellett, hogy a második trimesztert az „érezd jól magad” trimeszternek is nevezik, sokak szerint ez a legszexisebb trimeszter is. A hormonális változások következtében sok nő tapasztalja a libidó fokozódását, a felerősödött vérkeringésnek köszönhetően pedig akár az orgazmusok intenzitása is erősödhet! Szóval, hacsak az orvosod másképp nem javasolja, ne habozz és szexelj bátran - ez tökéletesen biztonságos a születendő gyermeked számára.